Man glo met sambok geslaan by kitskosrestaurantŉ Man van Johannesburg beweer hy is met ŉ sambok geslaan by ŉ McDonalds-kitskosrestaurant nadat hy gekla het omdat sy bestelling glo te lank gevat het. The Star berig dat Simon Moleko (25) omstreeks 4:00 Maandagoggend na die McDonalds op die hoek van Claim- en Pretoriusstraat in Hillbrow is waar hy ŉ maaltyd bestel het. “Na ŉ ruk het ek gevra om met die bestuurder te praat. Ek het aan hom gesê dat ek al ŉ lang tyd wag en dat ander mense wat na my bestel het al hul kos gekry het.” Moleko sê die bestuurder het aan hom gesê hy kan wag vir sy kos of loop. Moleko sê toe hy omdraai het hy ŉ skerp pyn aan die linkerkant van gesig gevoel. Die veiligheidswag het hom glo met ŉ sambok geslaan. “Die bestuurder het niks gesê terwyl die veiligheidswag aangehou het om my met die sambok te slaan nie.” Moleko is glo ook in die nek, oor sy rug en arms geslaan. Moleko het ŉ klag aanhangig gemaak by die Hillbrow-polisiestasie nadat hy by ŉ kliniek vir sy beserings behandel is. Die polisie ondersoek ŉ saak van aanranding met die doel om ernstig te beseer. McDonalds sê hy ondersoek die voorval. Lees meer hier.